— У нашай сям’і медыкаў не было, але нашымі суседзямі па пад’ездзе былі цудоўны хірург Мікалай Мікалаевіч Чур і тэрапеўт Валянціна Уладзіміраўна Квяткоўская. Яны мелі багатыя бібліятэкі і давалі мне чытаць шмат кніг пра ўрачоў. Захапілі рамантыка і высакароднасць прафесіі. І хоць я нядрэнна іграла на фартэпіяна і вельмі любіла спяваць, закончыла музычную школу і збіралася прадоўжыць вучобу ў музычным вучылішчы, медыцына ўсё ж “перамагла”. Школу закончыла з залатым медалём, медінстытут — з адзнакай. Ніколі не пашкадавала пра свой выбар. Мне падабаецца і, думаю, усё жыццё будзе падабацца справа, якой займаюся.